Լեոնորա

Արևիկ Թանաշեան (օրիորդական ազգանունը՝ Գրիգորյան, բեմական անունը՝ Լեոնորա, ), հայազգի օպերային երգչուհի, քնարական սոպրանո, վեց միջազգային մրցույթների «Գրան պրիի» դափնեկիր, 2016 թվականին Հայաստանի լավագույն դասական երգչուհի ։

Կենսագրություն 
Արևիկ Գրիգորյանը ծնվել է 1985 թվականին։ Սովորել է Գյումրու Շիրվանզադեի անվան առաջին վարժարանում, միաժամանակ հաճախել է Գյումրու Վարդան Աճեմյանի անվան դրամատիկական թատրոն և մասնակցել Խորեն Աբրահամյանի և Երվանդ Ղազանչյանի գլխավորած ներկայացումներին։ 1998 թվականին ավարտել է Գյումրու Կոմիտասի անվան 2-րդ երաժշտական դպրոցը և ստացել դաշնակահարի և ջութակահարի որակավորում։ Հաճախել է Գյումրու գեղարվեստի կենտրոն՝ սովորել երգ, պար, յուղանկարչություն ու գորգագործություն։

Լեոնորան 2001 թվականին ընդունվել է Երևանի Կոմիտասի անվան պետական կոնսերվատորիայի Գյումրու մասնաճյուղի ձայնամարզության դասարանը, այն ավարտել գերազանցությամբ և ընդունվել Երևանի Կոմիտասի անվան պետական կոնսերվատորիայի ասպիրանտուրան։ Նրա դասախոսը եղել է պրոֆեսոր Սվետլանա Կոլոսարյանը։ 2009 թվականին Լեոնորան գերազանցությամբ ավարտել է ասպիրանտուրան։ Երևանի Կոմիտասի անվան պետական կոնսերվատորիայի Գյումրու մասնաճյուղի տասնամյա տարելիցին նվիրված երաժիշտ-կատարողների հանրապետական առաջին մրցույթ փառատոնին արժանացել է ոսկե մեդալի ու դափնեկրի կոչման։

Անհատական և երգչախմբային համերգներով հանդես է եկել Հայաստանում, Արցախում, Ավստրիայում, Բրազիլիայում, Ուրուգվայում, Լիբանանում, Արգենտինայում, Սիրիայում և մի շարք այլ երկրներում։ 2013 թվականին Լեոնորան «Անուշ» օպերայի 100-ամյակի առթիվ Գյումրիում ելույթ է ունեցել Անուշի դերերգով։

2013 թվականին Երևանում, Գյումրիում և Արցախում Լեոնորան հանդես է եկել տարբեր մենահամերգներով՝ նվիրված Մեծ Եղեռնին, Կոմիտասին և ռուս կոմպոզիտոր Սերգեյ Ռախմանինովին։ Լեոնորան որպես մեներգչուհի երգել է Գյումրու Սուրբ Աստվածածին եկեղեցում, եղել է «Գոհար» երգչախմբի անդամ և Խաչատուր Ավետիսյանի անվան երաժշտական դպրոցի երգի ուսուցչուհի։

Արաբական աշխարհում հայտնի դաշնակահար և կոմպոզիտոր Էլիաս Ռահբանի հովանավորությամբ 2014 թվականի փետրվարի 12-ին Լիբանանում լույս է տեսել Լեոնորայի «Պռօսխումէ» խորագրով առաջին հոգևոր ձայնասկավառակը, 2016 թվականին՝ «Հայոց արծիվներ» երկրորդ ձայնասկավառակը։  Կանանց և մայրության տոնին նվիրված մենահամերգով 2014 թվականի մարտի 7-ին Լեոնորան ելույթ է ունեցել Լիբանանում։

2013-2014 թվականներին դասավանդել է ձայնամարզություն Լիբանանի Համազգային մշակութային միության «Բարսեղ Կանաչեան» երաժշտական դպրոցում։ Բուենոս Այրեսում 2014 թվականի հոկտեմբերի 19-ին ելույթ է ունեցել մենահամերգով՝ նվիրված կանանց և մայրության տոնին։ Մեծ Եղեռնի 100-ամյակի առթիվ՝ «Հիշում եմ և պահանջում» խորագրով 2015 թվականի դեկտեմբերի 7-ին Իրանի Նոր Ջուղա քաղաքում հանդես է եկել մենահամերգով։ Լեոնորան 2016 թվականի սեպտեմբերի 28-ին մասնակցել է «Իմ Հայաստան» համահայկական փառատոնի շրջանակներում Կոմիտասի անվան կամերային երաժշտության տանը տեղի ունեցած «100+1» խորագրով համերգին և ՀՀ սփյուռքի նախարարության կողմից արժանացել մեդալի ու հավաստագրի։ 2016 թվականի դեկտեմբերի 11-ին  մենահամերգով, ազգային և ժողովրդական երգերով ելույթ է ունեցել Լիբանանի Հակոբ Տեր-Մելքոնյան համերգասրահում, որից ստացված հասույթը փոխանցել է սիրիահայերին։

Երգչուհու համերգային գործունեությունը վարում է ամուսինը՝ պրոդյուսեր Վիգէն Թանաշեանը։ Նրանք ունեն երկու որդի։

Մրցանակներ
«Գրան Պրի», 2015 թվականի հունիսի 13-18, «Կովկասյան առաջնություն, Երևան։
«Գրան Պրի», 2015 թվականի սեպտեմբերի 13-18, «Սոֆիա Գրան Պրի-2015», Սոֆիա։
«Գրան Պրի», 2015 թվականի հոկտեմբերի 18-20, «Victoria-2015», Վարշավա։
«Գրան Պրի», 2016 թվականի հունվարի 15-18, «Winter Tale-2016», Պյատիգորսկ։
«Առաջին գլխավոր մրցանակ», 2016 մարտի 20-24, «Մոնսերատի ոսկե ձայներ», Լորետ դե Մար (Իսպանիա)։

Ծանոթագրություններ

Արտաքին հղումներ 
 Լեոնորա և Վիգեն Թանաշյաններ
 Opera Diva Offers to Sing For Funding Syrian

Տեսանյութեր 
Անուշ օպերա / խելագարության տեսարան Լեոնորա՝ Անուշի դերակատարՅուԹուբում
«Կռունկ բարով դառնաս» Լեոնորայի կատարմամբՅուԹուբում
«Պատերազմ եք գնում» ՅուԹուբում
Հայ ենք մենք ՅուԹուբում
Ախպերս ու ես ՅուԹուբում

Հայ օպերային երգիչներ
Հայ սոպրանոներ
Բեմական կեղծանուններ